O hudobnom štýle pozri *soul (hudba).*
Súradnice: 37°34′S 126°58′V﻿ / ﻿37,567°S 126,967°V﻿ / 37.567; 126.967

Mestská brána Namdämun bola kedysi jednou zo vstupných brán do Soulu
**Soul** (kór. 서울) je hlavné mesto Kórejskej republiky. S rozlohou 605 km² a s vyše 9,5 miliónmi obyvateľov patrí medzi najväčšie mestá na svete. V súčasnosti je centrom politického, ekonomického, kultúrneho a spoločenského života. Je sídlom prezidenta, vlády, rôznych inštitúcií, organizácií a veľkých nadnárodných spoločností. Je tiež jedným z centier svetového obchodu. Mesto je významnou dopravnou križovatkou v krajine.

Polohopis
---------

Soul leží na severozápade Kórejskej republiky, iba 50 km južne od hraníc s KĽDR, tzv. demilitarizovanej zóny. Rozprestiera sa po oboch brehoch splavnej rieky Han-gang (한강) a je obklopený 8 vrchmi. Mesto leží v nadmorskej výške 80 metrov nad morom, pričom najvyšší bod mesta je vo výške 836 metrov nad morom. Svojou rozlohou 605 km² je najväčším mestom v krajine.

„Veľký Soul" je názov pre oblasť zoskupujúcu hlavné mesto Soul a prímorské mesto Inčhon (인천), ktoré sa nachádza iba niekoľko kilometrov západne od Soulu. Na rozlohe 1 570 km² má viac ako 23 miliónov obyvateľov, čo je druhá najväčšia metropolitná oblasť na svete, hneď po Tokiu. Asi štvrtina obyvateľov Kórejskej republiky žije v hlavnom meste a takmer polovica obyvateľov v metropolitnej oblasti.

Podnebie
--------

Soul sa nachádza v miernom podnebnom pásme kontinentálneho rázu, ktoré je typické pre monzúnové oblasti a charakteristické výrazným rozdielom medzi teplotami v lete a v zime. Priemerná teplota v letných mesiacoch je 25 °C, v zimných mesiacoch okolo −4 °C. Priemerné množstvo zrážok v lete je 369 mm, v zime okolo 22 mm.

Názov mesta
-----------

Palác Kjongbok-kung, 19. storočie
Historicky mesto menilo názov už od raných čias. V čase kráľovstva Päkče sa nazývalo Üjesong (위례성). Počas dynastie Korjo ho nazývali Namgjong (남경), čo v preklade znamená „Južné hlavné mesto" a nakoniec počas 500 rokov dynastie Čoson malo dva názvy Hanjang (한양) a Hansong (한성). Dnešný názov mesta, ktorý sa oficiálne používa od roku 1945, v súčasnom kórejskom jazyku znamená „hlavné mesto" a je odvodený od názvu „sorabol", ktorým sa počas panovania dynastie kráľovstva Silla označovalo hlavné mesto, dnes známe ako Kumsong (금성). Názov „Soul tchukpjol-si" (서울특별시) sa používa na označenie administratívneho celku. Zaujímavý je fakt, že názov „Soul" sa nedá zapísať pomocou znakov hanča, ale jedine pomocou kórejskej abecedy hangul.

Dejiny
------

Prvé správy o sídlisku na mieste dnešného Soulu pochádzajú z roku 18 pred Kr. Neskôr tu vznikali ešte ďalšie osady nesúce rôzne názvy. Širšie okolie dnešnej metropole sa zhruba od 8. storočia nazývalo Hanjang (한양). V roku 1394 sa mesto dočkalo povýšenia na hlavné mesto dynastie kráľovstva Čoson a o niečo neskôr sa jeho meno zmenilo na Hansong (한성).
V 16. storočí mesto napadli a poškodili Japonci a v roku 1636 sem vtrhli bojovníci z Číny. Na tomto základe Kórea uznala čínsku dynastiu Čching. V roku 1895, po čínsko-japonskej vojne, bola podpísaná šimonosecká zmluva, ktorá ukončila vazalský vzťah Kórey voči Číne. V roku 1897 bolo kráľovstvo Čoson premenované na Cisárstvo veľkého národa Han (Tähan čegug / 대한제국 / 大韓帝國) s hlavným mestom Soul.

Po skončení rusko-japonskej vojny došlo medzi víťazným Japonskom a porazeným Ruskom k uzatvoreniu zmluvy o Kóreu. Dňa 8. septembra 1945, po japonskej kapitulácii, vstúpila do Soulu armáda USA. V auguste 1948 bola vyhlásená nezávislá Kórejská republika s hlavným mestom Soul.

Administratívne rozdelenie
--------------------------

Mestské štvrte v Soule
Soul je rozdelený na 25 mestských štvrtí nazývaných "gu" (구), z ktorých 14 sa nachádza severne a 11 južne od rieky Han-gang (한강). Štvrte sa potom delia na 522 obvodov nazývaných "dong" (동). Najväčšou mestskou štvrťou podľa rozlohy je Sočcho-gu (서초구) a podľa počtu obyvateľov Songpcha-gu (송파구).

### Zoznam mestských štvrtí

|  |  |
| --- | --- |
| * Čongno-gu (종로구)
* Čung-gu (중구)
* Čungnang-gu (중랑구)
* Jangčchon-gu (양천구)
* Jongdumgpcho-gu (영등포구)
* Jongsan-gu (용산구)
* Kangbuk-ku (강북구)
* Kangdong-gu (강동구)
* Kangnam-gu (강남구)
* Kangso-gu (강서구)
* Kumčchon-gu (금천구)
* Kuro-gu (구로구)
* Kwanak-ku (관악구)
 | * Kwangdžin-gu (광진구)
* Mapcho-gu (마포구)
* Nowon-gu (노원구)
* Sočcho-gu (서초구)
* Sodämun-gu (서대문구)
* Songbuk-ku (성북구)
* Songdong-gu (성동구)
* Songpcha-gu (송파구)
* Tobong-gu (도봉구)
* Tongdämun-gu (동대문구)
* Tongdžak-ku (동작구)
* Unpchjong-gu (은평구)
 |

Obyvateľstvo
------------

Soul sa zaraďuje k mestám s najnižšou kriminalitou na svete. Okrem domácich obyvateľov v ňom nájdeme rozsiahle komunity prisťahovalcov z Číny a Japonska, ako aj zahraničných turistov. Najviac ľudí s rôznorodými kultúrami a zvykmi z celého sveta žije v mestskej časti Sočho-gu (서초구), v ktorej okrem najväčšej komunity Francúzov žije i väčšina zahraničných diplomatov. Polovica obyvateľov je bez uvedenej príslušnosti ku konkrétnemu vierovyznaniu. Najrozšírenejšími náboženstvami sú budhizmus a kresťanstvo (každé v priemere 25 % z populácie).

Kultúra a zaujímavosti
----------------------

### Šport

V roku 1988 sa v Soule konali 24. Letné olympijské hry a v roku 2002 bol Soul jedným z miest (12 v Kórei a 12 v Japonsku), v ktorých sa konali 17. majstrovstvá sveta vo futbale.

Futbal v meste sa teší z veľkej popularity. Jediným zástupcom v najvyššej futbalovej lige K-League je mužstvo FC Soul, ktoré od roku 2004 hráva domáce zápasy na svojom vyše 68-tisícovom štadióne Seoul World Cup Stadium. Počas 17. majstrovstiev sveta vo futbale sa tu konal otvárací ceremoniál a boli odohraté tri zápasy. V amatérskej futbalovej súťaži K3 League hrávajú domáce zápasy v Soule dve mužstvá: Soul United a FC Unphjong.

V meste hrajú i dve bejzbalové mužstvá Doosan Bears a LG Twins, ktoré svoje domáce zápasy hrávajú striedavo na spoločnom štadióne Čamšil. V najvyššej basketbalovej lige KBO má Soul dva tímy, a to Soul Samsung Thunders a Soul SK Knights.

Národné bojové umenie Taekwondo (po slovensky vyslov tchäkwondo) je najznámejším druhom športu, ktorý vznikol v Kórejskej republike. Svetová organizácia Kukkiwon, ktorá ho zastrešuje, sídli v mestskej časti Kangnam-gu (강남구).

Hospodárstvo
------------

Hlavné mesto je najprosperujúcejším mestom Kórejskej republiky. Je tu tradične najnižšia nezamestnanosť a veľa obyvateľov z iných častí krajiny sem cestuje za prácou.

V Soule sídli množstvo dôležitých firiem, finančných inštitúcií, telekomunikačných operátorov, veľkých filmových štúdií, ako aj nadnárodných spoločností Hyundai, Kia Motors, LG Group, Samsung.

Doprava
-------

Premávka na ulici Teheranno, mestská časť Kangnam-gu
Rýchlovlak KTX
Rozmach dopravy v Soule sa datuje do čias Kórejského kráľovstva (1897 – 1910), kedy boli postavené prvé cesty pre automobily a vzniklo prvé železničné a električkové spojenie medzi Soulom a prímorským mestom Inčhon (인천). V súčasnosti, po výsledkoch diverzifikácie, je dopravná sieť v Soule jedným z najväčších dopravných uzlov v Ázii.

### Cestná doprava

Soul je napojený na najvyťaženejšiu diaľnicu Kjongbu kosoktoro (경부 고속도로), ktorá ho spája s mestami Suwon (수원), Tädžon (대전), Kumi (구미), Tägu (대구) a Pusan (부산). Jej číselné označenie je 1 a dĺžka trasy je 428 kilometrov.

Rýchlostná komunikácia prvej triedy Kjongin kosoktoro (경인 고속도로) s číselným označením 120 spája hlavné mesto a Inčchon. Dokončená bola v roku 1968 ako prvá štvorpruhová diaľnica v štáte. Zo všetkých diaľnic táto jediná nie je spoplatnená.

Ďalšia významná diaľnica má označenie 130 a spája Soul s medzinárodným letiskom v Inčchone.

### Autobusová doprava

Ide o najekonomickejšiu a ľahko dostupnú formu dopravy. Autobusy sa tu rozlišuju podľa farieb. Modrú majú autobusy, ktoré jazdia na relatívne dlhé vzdialenosti. Zelené autobusy jazdia na kratších linkách a väčšinou majú zastávky na miestach, kde sa dá prestúpiť na metro alebo iný autobus. Červené autobusy sú expresné a jazdia do prímestských oblastí. Źlté autobusy operujú v uzavrenom okruhu v rámci Soulu. Mnoho ciest v meste má vyhradený pruh len pre autobusy.

### Letecká doprava

V Soule sa nachádzajú dve významné letiská. Medzinárodné letisko Kimpcho v západnej časti mesta a nové medzinárodné letisko v Inčchone. Kým letisko Kimpcho slúži už iba na vnútroštátne lety s výnimkou letov do japonského Tokia, všetky medzinárodné lety prevádzkuje letisko Inčchon. Novou pravidelnou linkou medzi Kórejskou republikou a Európou je spoj na trase Inčchon – Praha. Najväčšími leteckými spoločnosťami v krajine sú Korean Air a Asiana Airlines.

### Metro

Metro v Soule patrí medzi najvyťaženejšie na svete a s dĺžkou 406 km je 3. najdlhším na svete. Má 9 liniek a denne prepraví viac ako 8 miliónov ľudí. Stavba metra začala v roku 1974 a každým rokom sa rozširuje. Podľa prieskumov sa jedná o najmodernejšie metro na svete. Väčšina vozov je vybavená digitálnymi obrazovkami a vyhrievanými sedadlami.

### Železničná doprava

Železničná doprava v Kórejskej republike patrí medzi najpopulárnejší a najrýchlejší prepravný spôsob. Husto vybudovaná železničná sieť spája Soul s každým väčším mestom v štáte. Na niektorých pravidelných linkách sa využíva rýchlovlak KTX (Korea Train Express), ktorého maximálna rýchlosť je vyše 300 kilometrov za hodinu. Dôležité dopravné spojenie rýchlodráhou KTX medzi Soulom a juhovýchodným prímorským letoviskom Pusan (부산) bolo dokončené v roku 2004. Na trati je množstvo tunelov a viaduktov. Čas cestovania sa tak na jednej z najvyťaženejších dopravných ciest skrátil na 150 minút.

Partnerské mestá
----------------

Soul spolupracuje na medzinárodnej úrovni s množstvom miest či štátov. Zatiaľ posledná podpísaná zmluva o oficiálnom partnerstve bola v roku 2006 s americkým hlavným mestom Washington, D.C. V zozname miest je rok uvedený v zátvorke rokom podpísania zmluvy o partnerstve.

|  |  |
| --- | --- |
| * Taiwan  Tchaj-pej, Taiwan (1968)
* Turecko  Ankara, Turecko (1971)
* Guam  Guam, územie USA (1973)
* Spojené štáty  Honolulu, USA (1973)
* Spojené štáty  San Francisco, USA (1976)
* Brazília  Rio de Janeiro, Brazília (1977)
* Kolumbia  Bogota, Kolumbia (1982)
* Indonézia  Jakarta, Indonézia (1984)
* Japonsko  Tokio, Japonsko (1988)
* Rusko  Moskva, Rusko (1991)
* Francúzsko  Paríž, Francúzsko (1991)
* Austrália  Nový Južný Wales, federálny štát v Austrálii (1991)
 | * Čína  Peking, Čínska ľudová republika (1992)
* Mexiko  Mexiko, Mexiko (1992)
* Mongolsko  Ulanbátar, Mongolsko (1995)
* Vietnam  Hanoj, Vietnam (1996)
* Poľsko  Varšava, Poľsko (1996)
* Egypt  Káhira, Egypt (1997)
* Taliansko  Rím, Taliansko (2000)
* Kazachstan  Astana, Kazachstan (2004)
* Grécko  Atény, Grécko (2006)
* Thajsko  Bangkok, Thajsko (2006)
* Spojené štáty  Washington, D.C. USA (2006)
 |

Iné projekty
------------

CommonsWikislovník
* Spolupracuj na Commons Commons ponúka multimediálne súbory na tému **Soul**
* Spolupracuj na Wikislovníku Wikislovník ponúka heslo ****Soul****

Galéria obrázkov
----------------

* Lotte World Tower, najvyšší mrakodrap v meste, 6. na sveteLotte World Tower, najvyšší mrakodrap v meste, 6. na svete
* Mestská brána Namdämun v nociMestská brána Namdämun v noci
* Socha admirála I Song-geho na ulici Kwanghwamun v nociSocha admirála I Song-geho na ulici Kwanghwamun v noci
* Moderná finančná štvrť Yeouido na rieke HanModerná finančná štvrť Yeouido na rieke Han
* Centrálna obchodná zónaCentrálna obchodná zóna
* Záhrada Toksu-gungZáhrada Toksu-gung
* Čchonggečhon v nociČchonggečhon v noci
* Národné múzeumNárodné múzeum
* DLI 63 Building, 7. najvyššia budova v SouleDLI 63 Building, 7. najvyššia budova v Soule
* Samsung Tower PalaceSamsung Tower Palace
* Bejzbalový štadión ČamšilBejzbalový štadión Čamšil

Zdroj
-----

* *Tento článok je čiastočný alebo úplný preklad článku na anglickej Wikipédii (číslo revízie nebolo určené).*

| * z
* d
* u
Hlavné mestá v Ázii |
| --- |
| Stredná Ázia | **Astana**, Kazachstan • **Biškek**, Kirgizsko • **Dušanbe**, Tadžikistan • **Kábul**, Afganistan • **Ašchabad**, Turkménsko • **Taškent**, Uzbekistan |
| Východná Ázia | **Peking**, Čínska ľudová republika • **Tchaj-pej**, Taiwan • **Tokio**, Japonsko • **Pchjongjang**, Severná Kórea • **Soul**, Južná Kórea • **Ulanbátar**, Mongolsko |
| Južná Ázia | **Dháka**, Bangladéš • **Thimphu**, Bhután • **Naí Dillí**, India • **Male**, Maldivy • **Káthmandu**, Nepál • **Islamabad**, Pakistan • **Kotte** (oficiálne a administratívne) a **Kolombo** (obchodné), Srí Lanka • **Lhasa**, Tibet |
| Juhovýchodná Ázia | **Bandar Seri Begawan**, Brunej • **Phnom Pénh**, Kambodža • **Dili**, Východný Timor • **Jakarta**, Indonézia • **Vientian**, Laos • **Kuala Lumpur** (oficiálne) a **Putrajaya** (administratívne), Malajzia • **Nay Pyi Taw**, Mjanmarsko • **Manila**, Filipíny • **Singapur**, Singapur • **Bangkok**, Thajsko • **Hanoj**, Vietnam |
| Juhozápadná Ázia | **Jerevan**, Arménsko • **Baku**, Azerbajdžan • **Manáma**, Bahrajn • **Nikózia**, Cyprus • **Tbilisi**, Gruzínsko • **Teherán**, Irán • **Bagdad**, Irak • **Jeruzalem** (oficiálne, administratívne) a **Tel Aviv-Jafo** (medzinárodne uznávané), Izrael • **Ammán**, Jordánsko • **Kuvajt**, Kuvajt • **Bejrút**, Libanon • **Maskat**, Omán • **Dauha**, Katar • **Rijád**, Saudská Arábia • **Damask**, Sýria • **Ankara**, Turecko • **Abú Zabí**, Spojené arabské emiráty • **Saná**, Jemen |

| * z
* d
* u
KOR Administratívne členenie Kórejskej republiky |
| --- |
| Špeciálne mesto (1) | 
* Soul

 |
| Mesto so špeciálnou samosprávou (1) | 
* Sedžong

 |
| Metropolitné mestá (6) | 
* Pusan
* Tägu
* Inčchon
* Kwangdžu
* Tädžon
* Ulsan

 |
| Provincie (8) | 
* Kjonggi
* Kangwon
* Severný Čchungčchong
* Južný Čchungčchong
* Severná Čolla
* Južná Čolla
* Severný Kjongsang
* Južný Kjongsang

 |
| Provincia so špeciálnou samosprávou (1) | 
* Čedžu

 |
| Päť severokórejských provincií (5) | 
* Severný Hamgjong
* Južný Hamgjong
* Hwanghä
* Severný Pchjongjang
* Južný Pchjongjang

 |
| **^1** Provincie formálne vyhlásené Kórejskou republikou (Južnou Kóreou) na území KĽDR (Severnej Kórei), ktoré si nárokuje. |